Ir-Regolament Tal-Kummissjoni (KEE) Nru 1538/91
tal-5 ta’ Ġunju ta’ l-1991
li jintroduċi regoli dettaljati għall-implimentazzjoni tar-Regolament (KEE) Nru 1906/90 dwar ċerti standards ta’ tqegħid fis-suq għat-tjur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1906/90 tas-26 ta’ Ġunju tal-1990 dwar ċerti standards ta’ tqegħid fis-suq għat-tjur [1], u b’mod partikolari Artikolu 9 tiegħu,
Billi r-Regolament (KEE) Nru 1906/90 ippromulga ċerti standards ta’ tqegħid fis-suq għat-tjur, li l-applikazzjoni tagħhom teħtieġ l-adozzjoni ta’ dispożizzjonijiet b’mod partikolari dwar il-lista ta’ dawk il-karkassi ta’ tjur, partijiet tagħhom u ġewwieni li japplika għalihom ir-Regolament imsemmi, klassifikazzjoni b’konformazzjoni, dehra u piż, tipi ta’ preżentazzjoni, l-indikazzjoni tal-isem li taħtu għandhom jinbiegħu dawk il-prodotti, l-użu mhux obbligatorju ta’ indikazzjonijiet dwar metodi ta’ tkessiħ u t-tip ta’ biedja, kondizzjonijiet għal ħażna u trasport ta’ ċerti tipi ta’ laħam tat-tjur u s-sorveljanza ta’ dawn id-dispożizzjonijiet sabiex tiġi żgurata l-applikazzjoni uniformi tagħhom f’kull parti tal-Komunità;
Billi, sabiex ikun provdut għat-tqegħid fis-suq ta’ tjur fi klassijiet differenti skond il-konformazzjoni u d-dehra, huwa meħtieġ li jiġu speċifikati definizzjonijiet li għandhom x’jaqsmu ma’ l-ispeċi, l-età u l-preżentazzjoni fil-każ ta’ karkassi, u konformazzjoni anatomika u kontenut fil-każ ta’ biċċiet tat-tjur; billi fil-każ tal-prodott magħruf bħala l-"Foie gras" il-valur għoli u r-riskju konsegwenti ta’ prattiċi qarrieqa jagħmlu meħtieġ li jiġu speċifikati standards minimi u preċiżi speċjali ta’ tqegħid fis-suq;
Billi mhuwiex meħtieġ li dawn l-istandards jiġu applikati għal ċerti prodotti u preżentazzjonijiet li huma ta’ importanza lokali jew xort’oħra ta’ importanza limitata; billi, iżda, ismijiet li dawk il-prodotti huma mibjugħin taħthom ma għandhomx ikunu jistgħu iqarrqu bil-konsumatur sa grad materjali billi jġegħluh jitfixkel dawn il-prodotti ma’ prodotti li huma soġġetti għal dawn id-dispożizzjonijiet; billi, b’mod simili, termini deskrittivi addizzjonali wżati biex jikkwalifikaw l-ismijiet ta’ dawk il-prodotti għandhom ukoll ikunu soġġetti għal din id-dispożizzjoni;
Billi t-temperatura ta’ ħżin u t-tqandil huma ta’ importanza kruċjali għaż-żamma ta’ standards għoljin ta’ kwalità; billi, għalhekk, huwa xieraq li tiġi speċifikata temperatura minima li fiha għandhom jinżammu prodotti tal-laħam tat-tjur iffriżati;
Billi d-dispożizzjonijiet ta’ dan ir-Regolament u b’mod partikolari dawk li għandhom x’jaqsmu mas-sorveljanza u ma’ l-infurzar għandhom jiġu applikati b’mod uniformi f’kull parti tal-Komunità; billi regoli dettaljati adottati għal dawk l-iskopijiet għandhom ikunu wkoll uniformi; billi huwa għalhekk meħtieġ li jiġu speċifikati miżuri komuni fil-kwistjoni ta’ proċeduri ta’ kampjuni u tolleranzi;
Billi huwa meħtieġ, kemm sabiex il-konsumatur jiġi provdut b’informazzjoni biżżejjed, mhux ekwivoka u oġġettiva dwar dawk il-prodotti offruti għall-bejgħ, u sabiex jiġi żgurat il-moviment liberu ta’ dawk il-prodotti f’kull parti tal-Komunità, biex jiġi żgurat li l-istandards ta’ tqegħid fis-suq ta’ laħam tat-tjur jagħtu kas, safejn ikun prattiku, tad-dispożizzjonijiet tad-Direttiva tal-Kunsill 76/211/KEE tal-20 ta’ Jannar tal-1976 dwar l-approssimazzjoni tal-liġijiet tal-Istati Membri dwar l-għamil skond il-piż jew skond il-volum ta’ ċerti prodotti ippakkjati minn qabel [2], kif emendata bid-Direttiva 78/89/KEE [3];
Billi fost l-indikazzjonijiet li jistgħu jiġu użati b’mod mhux obbligatorju fuq it-tikketti huma dawk dwar il-metodu ta’ tkessiħ u t-tipi partikolari ta’ biedja; billi l-użu ta’ din tal-aħħar, fl-interess tal-protezzjoni tal-konsumatur, jeħtieġ li jiġi subordinat fir-rigward ta’ kriterji mfissra b’attenzjoni dwar kemm il-kondizzjonijiet ta’ trobbija kif ukoll il-limiti ta’ kwantità biex jiġu iddikjarati ċerti kriterji bħall-età fil-qatla jew tul tal-perjodu ta’ tħaxxin u l-kontenut ta’ ċerti ingredjenti ta’ prodotti tal-ikel;
Billi, huwa xieraq għall-Kummissjoni li teżerċita sorveljanza permanenti tal-kompatibilità mal-liġi tal-Komunità, inklużi l-istandards ta’ tqegħid fis-suq, b’mod partikolari ta’ kull miżura nazzjonali adottata skond dawn id-dispożizzjonijiet; billi għandha ssir dispożizzjoni partikolari wkoll għar-reġistrazzjoni u spezzjoni regolari ta’ intrapriżi awtorizzati li jużaw termini li jsemmu tipi partikolari ta’ biedja; billi dawk l-intrapriżi għandhom ikunu għalhekk obbligati li jżommu records regolari u dettaljati għal dan l-iskop;
Billi, minħabba n-natura speċjalizzata ta’ dawn l-ispezzjonijiet, ir-responsabilità għalihom tista’ tkun delegata mill-awtoritajiet kompetenti tal-Istat Membru interessat, soġġetta għas-sorveljanzi u salvagwardji addattati, lil korpi barranin li jkunu kwalifikati tajjeb u liċenzjati kif dovut;
Billi operaturi f’terzi pajjiżi jistgħu jixtiequ li jagħmlu użu minn indikazzjonijiet mhux obbligatorji dwar metodi ta’ tkessiħ u tip ta’ biedja; billi għandha ssir dispożizzjoni għalihom sabiex jagħmlu dan, soġġett għal ċertifikazzjoni xierqa mill-awtorità kompetenti tal pajjiż terz interessat, u li jidher fuq lista stabbilita mill-Kummissjoni;
Billi l-miżuri li għalihom hemm provdut f’dan ir-Regolament huma skond l-opinjoni tal-Kumitat ta’ Tmexxija għal Laħam tat-Tjur u Bajd,
ADOTTAT DAN IR-REGOLAMENT:
Artikolu 1
Il-prodotti msemmija f’Artikolu 1(2) tar-Regolament (KEE) Nru 1906/90 huma mfissra b’dan il-mezz kif ġej:
1. Karkassi ta’ tjur
(a) TAJR DOMESTIKU (Gallus domesticus)
- tiġieġa, brojler: tjur li għandu tip ta’ sternu flessibbli (mhux mgħaddam),
- serduq, tiġieġa, tjur imsajjar f’pagna jew mgħolli: tajr li għandu tip ta’ sternu riġidu (mgħaddam),
- ħasi: tajra raġel ikkastrat b’mod kirurġiku qabel ma jkun wasal għall-maturità sesswali,
- poussin, coquelet: tiġieġa b’piż tal-karkassa ta’ inqas minn 750 g (espress mingħajr ġewwieni, ras u saqajn);
(b) DUNDJANI (Meleagris gallopavo dom.)
- dundjan (żgħir): tajr li għandu tip ta’ sternu flessibbli (mhux mgħaddam),
- dundjan: għasfur li għandu tip ta’ sternu riġidu (mgħaddam);
(ċ) PAPRI (Anas platyrhynchos dom., cairina muschata)
- papra (żgħira) jew fellus ta’ papra, Papra Muscovy (żgħira): għasfur li għandu tip ta’ sternu flessibbli (mhux mgħaddam),
- papra, papra muscovy: għasfur li għandu tip ta’ sternu riġidu (mgħaddam);
(d) WIŻŻ (Anser anser dom.)
- wiżż (żgħir) jew fellus ta’ wiżża: għasfur li għandu tip ta’ sternu flessibbli (mhux mgħaddam), Is-saff ta’ xaħam fuq il-karkassa kollha huwa irqiq jew moderat, ix-xaħam tal-wiżż żgħir jista’ jkollu kulur li jindika dieta speċjali,
- wiżża: għasfur li għandu tip ta’ sternu riġidu (mgħaddam); jkollu preżenti saff ta’ xaħam minn moderat għal oħxon fuq il-karkassa kollha;
(e) FARGĦUNA (Numida meleagris domesticus)
- fargħuna (żgħir): għasfur li għandu tip ta’ sternu flessibbli (mhux mgħaddam),
- fargħuna: għasfur li għandu tip ta’ sternu riġidu (mgħaddam),
Għall-iskop ta’ dan ir-Regolament, varjanti tat-termini ta’ hawn fuq li għandhom x’jaqsmu mas-sess għandhom jinftehmu bħala ekwivalenti.
2. Biċċiet tat-tjur
(a) Nofs: nofs il-karkassa, miksuba minn qatgħa lonġitudinali fi pjan matul l-isternu u s-sinsla tad-dahar;
(b) Kwart: nofs diviż b’qatgħa trasversali li biha jinkisbu r-robbi tas-saqajn u s-sider;
(ċ) Ir-robbi tas-saqajn mhux separati: iż-żewġ robbi tas-saqajn uniti b’porzjoni tad-dahar, bir-ramp jew mingħajru;
(d) Sider: l-isternu u l-kustilji, jew parti minnhom, distribwiti fuq iż-żewġ naħat, flimkien mal-muskolatura ta’ madwarhom. Is-sider jista’ jiġi ippreżentat bħala sħiħ jew nofs;
(e) Sieq: il-wirk, il-qasba tas-sieq u l-fibula flimkien mal-muskolatura tal-madwar. Iż-żewġ qatgħat għandhom isiru fil-ġogi;
(f) Sieq ta’ tiġieġa b’porzjon tad-dahar imwaħħal magħha, il-piż ta’ dan tal-aħħar ma għandux ikun iżjed minn 25 % tal-qatgħa;
(ġ) Koxxa: il-wirk flimkien mal-muskolatura tal-madwar. Iż-żewġ qatgħat għandhom isiru fl-għekiesi;
(ħ) Il-biċċa t’isfel tal-koxxa (drumstick): il-qasba tas-sieq u l-fibula flimkien mal-muskolatura tal- madwar. Iż-żewġ qatgħat għandhom isiru fil-ġogi;
(i) Ġewnaħ: L-omeru, ir-radjus, u l-ulna, flimkien mal-muskolatura tal-madwar. Fil-każ ta’ ġwienaħ, l-omeru jew radjus/ulna tad-dundjan flimkien mal-muskolatura tal-madwar jistgħu jiġu ppreżentati separatament. Il-ponta, inklużi l-għadmiet karpali, mhux bilfors jiġu mneħħija. Iż-żewġ qatgħat għandhom isiru fil-ġogi;
(j) Ġwienaħ mhux separati: Iż-żewġ ġwienaħ magħqudin b’porzjon tad-dahar, meta l-piż ta’ dan tal-aħħar ma jkunx iżjed minn 45 % minn dak tal-qatgħa sħiħa;
(k) Flett tas-sider bil-wishbone: flett tas-sider mingħajr ġilda bil-klavikula u l-punt kartilaġinuż tal-isternu biss, il-piż tal-klavikula u l-qarquċa ma għandhomx jaqbżu 3 % tal-qatgħa.
Sal-31 ta’ Diċembru tal-1991, fil-każ ta’ prodotti elenkati taħt (e), (ġ) u (ħ) iż-żewġ qatgħat jistgħu jsiru ħdejn il-ġogi.
Prodotti elenkati taħt (d) sa (k) jistgħu jiġu ppreżentati bil-ġilda jew mingħajra. In-nuqqas ta’ ġilda fil-każ ta’ prodotti elenkati taħt (d) sa (j) jew il-preżenza tal-ġilda fil-każ tal-prodott elenkat taħt (k) għandhom jidhru fuq it-tikketta fi ħdan it-tifsira ta’ Artikolu 1(3)(a) tad-Direttiva tal-Kunsill 79/112/KEE [4].
3. Foie gras:
il-fwied tal-wiżż, jew ta’ papri tal-ispeċi cairina muschata jew c.m. x Anas platyrachos li ġew mitmugħin b’tali mod biex jipproduċu ipertrofija ċellulari epatika u grassa.
L-għasfar li minnhom jitneħħa fwied bħal dan għandhom jinfesdu għal kollox, u l-fwied għandu jkun ta’ kulur uniformi.
Il-fwied għandu jkun tal-piż li ġej:
- il-fwied tal-papri għandu jiżen għallinqas 25o g netti,
- il-fwied tal-wiżż għandu jiżen għallinqas 400 g netti,
Artikolu 2
1. Karkassi tat-tjur għandhom, sabiex jitqegħdu fis-suq skond dan ir-Regolament, jiġu ippreżentati għal bejgħ f’waħda mill-forom li ġejjin:
- il-ġewwieni parzjalment imneħħi ("effilé,""roped"),
- il-ġewwieni mneħħi, bl-organi interni,
- il-ġewwieni mneħħi, mingħajr organi interni.,
2. Karkassi li l-ġewwieni tagħhom huwa mneħħi parzjalment huma karkassi li minnhom il-qalb, il-fwied, il-pulmun, il-qanżħa, il-ħawsla, u l-kliewi ma tneħħewx.
3. Għall-preżentazzjonijiet kollha ta’ karkassi, jekk ir-ras ma titneħħiex, it-trakea u l-esofagu jistgħu jibqgħu fil-karkassa.
4. L-organi ta’ tajra għandhom jinkludu biss dan li ġej:
Il-qalb, l-għonq, il-qanżħa u l-fwied, u l-partijiet kollha l-oħra kkunsidrati bħala tajbin għall-ikel mis-suq li fih il-prodott huwa maħsub għall-konsum finali. Il-fwied għandu jkun mingħajr il-bużżieqa tal-marrara. Il-qanżħa għandha tkun mingħajr ir-rita qarnija, u l-kontenut tal-qanżħa għandu jitneħħa. Il-qalb tista’ tkun bis-sac perikardjali jew mingħajrha. Jekk l-għonq jibqa’ magħqud mal-karkassa, ma jitqiesx bħala organu tat-tajra.
Meta wieħed minn dawn l-erba’ organi ma jkunx inkluż bħas-soltu mal-karkassa għal bejgħ, in-nuqqas tiegħu għandu jkun jidher fuq it-tikketta.
Artikolu 3
1. L-ismijiet li taħthom jinbigħu il-prodotti koperti minn dan ir-Regolament, fi ħdan it-tifsira ta’ Artikolu 3(1)(1) tad-Direttiva 79/112/KEE, għandhom ikunu dawk numerati f’Artikolu 1 u t-termini li jikkorrispondu fl-ilsna l-oħra tal-Komunità elenkati f’Anness I kwalifikat fil-każ:
- ta’ karkassi sħaħ b’referenza għal waħda mill-forom ta’ preżentazzjoni kif hemm f’Artikolu 2(1),
- ta’ qatgħat ta’ tjur, b’riferenza għall-ispeċi rispettivi.
2. L-ismijiet imfissra f’Artikolu 1(1) u (2) jistgħu jiġu supplementati b’termini oħra sakemm dawn tal-aħħar ma jħawdux lill-konsumatur sa grad materjali u b’mod partikolari hekk li jista’ jwasslu għal li jitfixkel prodott ma’ prodotti oħra elenkati f’Artikolu 1(1) u (2) jew b’indikazzjonijiet li għalihom hemm provdut f’Artikolu 10.
Artikolu 4
Prodotti għajr dawk imfissra f’Artikolu 1 jistgħu jinbigħu fis-suq fil-Komunità biss taħt ismijiet li ma jfixklux lill-konsumatur sa grad materjali li jħallu taħwid ma’ dawk imsemmija f’Artikolu 1 jew b’indikazzjonijiet li għalihom hemm provdut f’Artikolu 10.
Artikolu 5
Id-dispożizzjonijiet addizzjonali li ġejjin għandhom japplikaw għal laħam tat-tjur iffriżat kif imfisser f’Artikolu 2(6) tar-Regolament (KEE) Nru 19006/90:
It-temperatura tal-laħam tat-tjur iffriżat konċernat b’dan ir-Regolament għandha tkun stabbli u miżmuma, fil-postijiet kollha fil-prodott, 12 oC jew inqas bi fluttwazzjonijiet possibilment qosra ’l fuq ta’ mhux iżjed minn 3 °C. Dawn it-tolleranzi fit-temperatura tal-prodott għandhom jitħallew skond prattika tajba ta’ ħżin u tqassim tajjeb u f’vetrini għall-bejgħ bl-imnut.
Artikolu 6
1. Il-Karkassi tat-tjur u qatgħat koperti b’dan ir-Regolament għandhom jissodisfaw il-ħtiġiet minimi li ġejjin sabiex jiġu kklassifikati fi klassijiet A u B:
- intatti, meta titqies il-preżentazzjoni,
- nodfa, ħielsa minn kull materja barranija li tidher, ħmieġ jew demm,
- bla ebda riħa barranija,
- bla tbajja tad-demm li jidhru għajr dawk li huma żgħar u ma jagħtux fil-għajn,
- bla għadam miksur imqabbeż ’il barra,
- bla tbenġil serju.
Fil-każ ta’ tjur frisk, ma għandu jkun hemm ebda traċċa ta’ iffriżar minn qabel.
2. Sabiex jiġu kklassifikati bħala ta’ Klassi A, karkassi ta’ tjur u qatgħat għandhom barra minn hekk jissodisfaw il-kriterji li ġejjin:
- huma għandhom ikunu ta’ konformazzjoni tajba. Il-laħam għandu jkun smin; is-sider żviluppat sew, miftuħ, twil u mlaħħam, u s-saqajn għandhom jkunu mlaħħmin. Fuq tiġieġ, papri żgħar jew flieles ta’ papri u dundjani għandu jkun hemm saff irqiq u regolari ta’ xaħam fuq is-sider, dahar u l-koxox. Fuq sriedaq, tiġieġ, papri u wiżż żgħir, saff iktar oħxon ta’ xaħam huwa permess. Fuq wiżż għandu jkun preżenti saff ta’ xaħam minn moderat għal oħxon fuq il-karkassi kollha,
- jista’ jkun hemm xi ftit rix żgħir, pezzijiet (ponot tar-rix) u xagħar (filopjumi) fuq is-sider, saqajn, ramp, ġogi tas-sieq u ponot tal-ġwienaħ. Fil-każ ta’ tjur, papri, dundjani u wiżż tat-togħlija jista’ jkun preżenti wkoll xi ftit fuq partijiet oħra,
- xi ftit ħsara, tbenġil u tidnis tal-kulur huma permessi sakemm ikunu żgħar u ma jagħtux fil-għajn, u mhumiex preżenti fuq is-sider jew saqajn. Il-ponta tal-ġewnaħ tista’ tkun nieqsa. Ħmura żgħira ħafna hija permessibbli fil-ponot tal-ġwienaħ u l-follikoli
fil-każ ta’ tjur iffriżati jew iffriżati ta’ malajr ma għandu jkun hemm ebda traċċa ta’ ħruq mill-iffriżar [5] għajr dawk li huma inċidentali, żgħar u ma jagħtux fil-għajn u mhux preżenti fuq is-sider jew saqajn.
Artikolu 7
1. Deċiżjonijiet li ġejjin minn nuqqas ta’ konformità ma’ Artikoli 1 u 6 jistgħu jittieħdu biss għal-lott kollu li jkun ġie kontrollat skond id-dispożizzjonijiet ta’ dan Artikolu.
2. Lott għandu jkun magħmul mil-laħam kollu tat-tjur tal-istess tip, l-istess klassi u l-istess produzzjoni jew mill-istess biċċerija jew impjant ta’ qtugħ, li jkun hemm fl-istess post, li għandhom jiġu spezzjonati.
3. Kampjun li huwa magħmul min-numri li ġejjin ta’ prodotti individwali kif definit f’Artikolu 1 għandu jittieħed b’mod każwali minn kull lott li għandu jiġi spezzjonat fil-biċċerija, impjanti ta’ qtugħ, imħażen tal-ingrossa jew tal-imnut jew fil-każ ta’ importazzjonijiet minn terzi pajjiżi fiż-żmien meta jiġu żdoganati mid-dwana:
Daqs tal-lott | Daqs tal-kampjun | Numru tolerabbli ta’ unitajiet difettużi |
100 sa 500 | 30 | 5 |
501 sa 3200 | 50 | 7 |
3200 | 80 | 10 |
4. Fil-kontroll ta’ lott ta’ laħam tat-tjur ta’ klassi A, in-numru tolerabbli ta’ unitajiet difettużi msemmija fil-paragrafu 3 huwa permess fir-rigward ta’:
(a) qatgħat mhux magħmula fil-ġogi fil-każ tas-saqajn, koxxox, drumsticks u ġwienaħ;
(b) preżenza ta’ mhux iżjed minn 2 % fil-piż ta’ qarquċa (ponta flessibbli ta’ sternu) fil-każ ta’ flett tas-sider;
(ċ) preżenza ta’ ħsara, tbenġil, telf jew tidnis ta’ kulur u traċċi żgħar ta’ ħruq bil-friża u li ma jagħtux fil-għajn fuq is-sider u s-saqajn.
5. Fil-kontroll ta’ lott ta’ laħam tat-tjur ta’ klassi B, in-numru tolerabbli ta’ unitajiet difettużi fir-rigward tal-prodotti msemmija taħt il-paragrafu 4 (a) u (b) għandu jiġi irduppjat.
6. Fejn il-lott ikkontrollat ma jitqiesx li jkun konformi, l-aġenzija ta’ sorveljanza għandha tipprojbixxi t-tqegħid fis-suq jew l-importazzjoni tiegħu jekk il-lott ikun ġej minn pajjiż terz, sakemm tingħata prova li jkun ġie magħmul konformi ma’ Artikoli 1 sa 6.
Artikolu 8
1. Laħam ta’ tjur ippreparat minn qabel jew iffriżat malajr jista’ jiġi ikklassifikat skond il-kategorija tal-piż bi qbil ma’ Artikolu 3(3) tar-Regolament (KEE) Nru 1906/90 f’pakketti ippreparati minn qabel fi ħdan it-tifsira ta’ Artikolu 2 tad-Diretiva 76/211/KEE.
Dawn il-pakketti ippreparati minn qabel jistgħu jkunu:
- pakketti ippreparati minn qabel li fihom karkassa waħda ta’ tjur, jew
- pakketti ippreparati minn qabel li fihom qatgħa waħda jew aktar ta’ tjur tal-istess tip u speċi.
kif imfisser f’Artikolu 1.
2. Il-pakketti ippreparati minn qabel kollha għandhom bi qbil mal-paragrafi 3 u 4 juru indikazzjoni tal-piż tal-prodott magħruf bħala "piż nominali" li huma meħtieġa li jkollhom.
3. Pakketti ippreparati minn qabel ta’ laħam ta’ tjur iffriżat jew iffriżat malajr jistgħu jiġu klasifikati skond kategoriji ta’ piżijiet nominali kif ġej:
- karkassi 1100 g: klassijiet ta’ 50 g (1100-1050-1000 etċ.),
- karkassi 1100 g: klassijiet ta’ 50 g (1100-1200-1300 etċ.),
- qatgħat: 250 g - 500 g - 750 g - 1000 g - 1500 g - 2000 g - 3000 g - 5000 g.
4. Pakketti ippreparati minn qabel imsemmija fil-paragrafu 1 għandhom isiru b’tali mod li jissodisfaw il-ħtiġiet li ġejjin:
- il-kontenut attwali ma għandux ikun inqas, fuq medja, mill-piż nominali,
- il-proporzjon ta’ pakketi ippreparati minn qabel li għandhom żball negattiv ikbar mill-iżball tollerabbli negattiv li hemm fil-paragrafi 9 u 10 għandhom ikunu biżżejjed żgħar għal-lottijitjiet ta’ pakketti ippreparati minn qabel biex jissodisfaw il-ħtiġiet tat-testijiet speċifikati fil-paragrafu 11,
- ebda pakkett ippreparat minn qabel li għandu żball negattiv ikbar mid-doppju tal-iżball negattiv u tolerabbli mogħti fil-paragrafi 9 u 10 ma għandu jitpoġġa fis-suq.
Id-definizzjonijiet ta’ piż nominali, kontenut attwali u żball negattiv li hemm f’Anness I tad-Direttiva 76/211/KEE għandhom japplikaw għal dan ir-Regolament.
5. Dwar ir-responsabiltà ta’ min jippakkja jew tal-importatur ta’ laħam tat-tjur iffriżat jew iffriżat malajr u l-kontrolli li għandhom jitwettqu minn awtoritajiet kompetenti, punti 4, 5 u 6 ta’ Anness I tad-Direttiva 76/211/KEE japplikaw mutatis mutandis.
6. Il-kontrolli ta’ pakketti ippreparati minn qabel għandhom isiru b’teħid ta’ kampjuni u għandhom jkunu f’żewġ partijiet:
- kontroll li jkopri l-kontenut attwali ta’ kull pakkett ippreparat minn qabel fil-kampjun,
- kontroll fuq il-kontenut medju u attwali tal-pakketti ippreparati minn qabel fil-kampjun,
Lott ta’ pakketti ippreparati minn qabel għandhom jiġu kkunsidrati aċċettabbli jekk ir-riżultati ta’ dawn iż-żewġ kontrolli jissodisfaw il-kriterji ta’ aċċettazzjoni msemmija fil-paragrafi 11 u 12.
7. Lott għandu jkun magħmul mill-pakketti ippreparati minn qabel kollha tal-istess piż nominali, l-istess tip, l-istess klassi u l-istess produzzjoni, ippakkjati fl-istess post, li għandhom jiġu spezzjonati.
Id-daqs tal-lott għandu jkun limitat għall-kwantitajiet stabbiliti isfel:
- meta pakketti ippreparati minn qabel jiġu ikkontrollati fl-aħħar tal-linja ta’ ippakkjar, in-numru f’kull lott għandu jkun daqs il-produzzjoni massima ta’ kull siegħa tal-linja ta’ ippakkjar, mingħajr ebda restrizzjoni fir-rigward tad-daqs tal-lott;
- f’każijiet oħra id-daqs tal-lott għandu jkun limitat għal 10000
8. Kampjun li jkun magħmul min-numri ta’ pakketti ippreparati minn qabel li ġejjin għandu jittieħed b’mod każwali minn kull lott li għandu jiġi spezzjonat:
Daqs tal-lott | Daqs tal-kampjun |
100 sa 500 | 30 |
501 sa 3200 | 50 |
3201 | 80 |
Għal lottijiet ta’ inqas minn 100 pakkett ippreparat minn qabel, it-test mhux disttruttiv, fi ħdan it-tifsira ta’ Anness II tad-Direttiva 76/211/KEE, fejn ikun sar, għandu jkun ta’ 100 %.
9. Fil-każ ta’ karkassi ippreparati minn qabel individwalment, huma permessi l-iżbalji tollerabbli u negattivi li ġejjin:
(f’ g) |
Piż nominali | Żball tolerabbli u negattiv |
inqas minn 1100 | 25 |
1100 u iżjed | 50 |
10. Fil-każ ta’ qatgħat ta’ tjur ippreparati minn qabel, japplikaw l-iżbalji tolerabbli u negattivi li ġejjin:
Piż nominali (fi g) | Żball negattiv tolerabbli |
(f’g) | (f’%) |
250 | 9 | |
500 | 15 | |
750 | 15 | |
1000 | | 1,5 |
1500 | | 1,5 |
2000 | | 1,5 |
2500 | | 1,5 |
3000 | | 1,5 |
5000 | | 1,5 |
11. Għall-kontroll tal-kontenut attwali ta’ kull pakkett ippreparat minn qabel fil-kampjun, il-kontenut minimu aċċettabbli għandu jiġi ikkalkulat bi tnaqqis tal-iżball tolerabbli u negattiv għall-kontenut konċernat mill-piż nominali tal-pakkett ippreparat minn qabel.
Il-pakketti ippreparati minn qabel fil-kampjun li l-kontenut attwali tagħhom huwa inqas mill-kontenut minimu aċċettabbli għandhom jitqiesu difettużi.
Il-lott ta’ pakketti ippreparati minn qabel ikkontrollat għandu jiġi kkunsidrat aċċettabbli jew inkella jiġi rifjutat, jekk in-numru ta’ unitajiet difettużi li jinsabu fil-kampjun huwa inqas minn jew daqs il-kriterju ta’ aċċettazzjoni jew daqs jew ikbar mill-kriterju għar-rifjut muri hawn isfel:
Numru f’kampjun | Numru ta’ unitajiet difettużi |
Kriterju ta’ accettazzjoni | Kriterju ta’ rifjut |
30 | 2 | 3 |
50 | 3 | 4 |
80 | 5 | 6 |
12. Għall-kontroll tal-kontenut medju attwali, lott ta’ pakketti ippreparati minn qabel għandu jitqies aċċettabbli, jekk il-kontenut medju u attwali tal-pakketti ippreparati minn qabel li jiffurmaw il-kampjun huwa ikbar mill-kriterju ta’ aċċettazzjoni muri hawn isfel:
Daqs ta’ kampjun | Kriterju ta’ accettazzjoni ghal kontenut medju u attwali |
30 | x- ≥ Qn - 0,503s |
50 | x- ≥ Qn - 0,379s |
80 | x- ≥ Qn - 0,295s |
x = kontenut medju u attwali ta’ pakketti ppreparati minn qabel,
Qn = kwantità nominali tal-pakkett ippreparat minn qabel,
s = devjazzjoni normali tal-kontenuti attwali tal-pakketti ippreparati minn qabel fil-lott.
Id-devjazzjoni normali għandha tiġi ikkalkulata kif stabbilit taħt il-punt 2.3.2.2 tal-Anness II tad-Direttiva 76/21/KEE.
13. Id-dispożizzjonijiet ta’ Artikolu 4 (4) tad-Direttiva 76/211/KEE japplikaw.
Artikolu 9
Indikazzjoni tal-użu ta’ wieħed mill-metodi ta’ tkessiħ imfisser hawnhekk iżjed ’il quddiem u t-termini li jikkorrispondu fl-ilsna l-oħra tal-Komunità elenkati f’Anness II jistgħu jidhru fuq it-tikketta fi ħdan it-tifsira ta’ Artikolu 1(3)(a) tad-Direttiva 79/112/KEE:
-tkessiħ fl-arja: | tkessiħ ta’ karkassi ta’ tjur f’arja kiesħa, |
-tkessiħ b’raxx ta’ arja: | tkessiħ ta’ karkassi ta’ tjur f’arja kiesħa mxerred bi ċpar tal-ilma jew raxx irqiq ħafna tal-ilma, |
-tkessiħ b’immersjoni: | tkessiħ ta’ karkassi ta’ tjur f’tankijiet tal-ilma jew tas-silġ u ilma, skond il-proċess ta’ counterflow kif imfisser fid-Direttiva tal-Kunsill 71/118/KEE [6], l-Anness I, Kapitolu V, punti 28 (a) u (b). |
Artikolu 10
1. Sabiex jiġu indikati t-tipi ta’ biedja għajr il-biedja organika jew bijoloġika, it-termini imsemmija biss hawn taħt u t-termini li jikkorrispondu fl-ilsna l-oħra tal-Komunita elenkati f’Anness III jistgħu jidhru fuq it-tikketta fi ħdan it-tifsira ta’ Artikolu 1(3)(a) tad-Direttiva 79/112/KEE jekk il-kondizzjonijet relevanti speċifikati f’Anness IV jiġu sodisfatti:
(a) "Mitmugħ bi… % ta’..";
(b) "Ġewwa estensiv""(Imrobbija fil-matmura");
(ċ) "Free range"
(d) "Free range tradizzjonali"
(e) "Free range - libertà totali".
Dawn it-termini jistgħu jiġu issupplementati b’indikazzjonijiet li jsemmgħu l-karatteristiċi partikolari tat-tipi rispettivi ta’ biedja.
2. Aċċenn tal-età tal-qatla jew tul tal-perjodu tat-tħaxxin għandu jkun permess biss meta jsir użu minn wieħed mit-termini msemmija fil-paragrafu 1 u għal età ta’ mhux inqas minn dik indikata f’Anness IV (b), (ċ) jew (d). Iżda, din id-dispożizzjoni ma tapplikax fil-każ ta’ poussins.
3. Id-dispożizzjonijiet għandhom japplikaw bla ħsara għal miżuri nazzjonali u tekniċi li jmorru ’l hinn mill-ħtiġiet minimi mogħtija f’Anness IV, li japplikaw biss għal produtturi tal-Istat Membru konċernat, sakemm huma kompatibbli mal-liġi tal-Komunità u huma konformi ma’ l-istandards komuni ta’ tqegħid fis-suq għal laħam ta’ tjur.
4. Il-miżuri nazzjonali msemmija fil-paragrafu 3 għandhom jiġu ikkomunikati lill-Kummissjoni.
5. F’kull żmien u fuq talba tal-Kummissjoni, Stati Membri għandhom jipprovdu l-informazzjoni kollha meħtieġa biex tiġi stmata l-kompatibilità tal-miżuri msemmija f’dan Artikolu mal-liġi tal-Komunità u l-konformità tagħhom mal-istandards komuni ta’ tqegħid fis-suq għal-laħam tat-tjur.
Artikolu 11
1. Biċċeriji awtorizzati sabiex jużaw it-termini msemmija f’Artikolu 10 għandhom ikunu soġġetti għal reġistrazzjoni speċjali. Huma għandhom iżommu rekord separat, skond it-tip ta’ biedja:
- tal-ismijiet u l-indirizzi tal-produtturi ta’ dawk l-għasafar, li għandhom jiġu irreġistrati wara spezzjoni mill-awtorità kompetenti tal-Istat Membru,
- fuq talba ta’ din l-awtorità n-numru ta’ għasafar miżmuma minn kull produttur għal kull turnround.
2. Il-produtturi msemmija għandhom wara jiġu spezzjonati regolarment. Huma għandhom iżommu reġistri kurrenti tan-numru ta’ għasafar skond it-tip ta’ sistema ta’ tjur li turi wkoll in-numru ta’ għasafar mibjugħin u l-isem tax-xerrejja.
3. Għandhom isiru spezzjonijiet regolari fir-rigward tal-konformità ma’ Artikoli 10 u 11 fir-
- razzett: għall-inqas darba kull turnround,
- fil-post fejn jiġi ipproċessat l-għalf tal-annimali: għallinqas darba għal kull formula tal-ikel użata, u f’kull każ għall-inqas darba fis-sena,
- biċċerija: għallinqas erba’ darbiet fis-sena,
- maqfas: għallinqas darba kull sena għat-tipi ta’ biedja msemmija f’Artikolu 10(1)(d) u (e).
4. Kull Stat Membru għandu jipprovdi lill-Istati Membri l-oħra u lill-Kummissjoni qabel l-1 ta’ Lulju tal-1991 lista tal-biċċeriji approvati irreġistrati skond il-paragrafu 1, li turi l-isem u l-indirizz u n-numru mogħti lil kull waħda minnhom. Kull tibdil f’dik il-lista għandu jiġi ikkomunikat fil-bidu ta’ kull kwart tas-sena kalendarja lill-Istati Membri l-oħra u lill-Kummissjoni.
Artikolu 12
Fil-każ ta’ sorveljanza tal-indikazzjoni tat-tip ta’ biedja wżata kif imsemmi f’Artikolu 5(6), it-tieni paragrafu tar-Regolament (KEE) Nru 1906/90 korpi nominati mill-Istati Membri għandhom iħarsu l-kriterji stabbiliti fin-Norma Ewropea Nru En/45011 tas-26 ta’ Ġunju tal-1989, u b’hekk għandhom jiġu illiċenzjati u sorveljati mill-awtoritajiet kompetenti tal-Istat Membru interessat.
Artikolu 13
Laħam tat-tjur importat minn terzi pajjiżi jista’ juri indikazzjoni waħda jew iktar mhux obbligatorja li għaliha hemm provdut f’Artikoli 9 jew 10 jekk ikun akkumpanjat b’ċertifikat maħruġ mill-awtorità kompetenti tal-pajiż ta’ oriġini li jiċċertifika l-konformità tal-prodotti in kwistjoni mad-dispożizzjonijiet relevanti ta’ dan ir-Regolament.
Fuq talba minn pajjiż terz lill-Kummissjoni, għandha tiġi stabbilita lista ta’ awtoritajiet tali mill-Kummissjoni.
Artikolu 14
L-ismijiet tal-prodotti u termini oħra li għalihom hemm provdut f’dan ir-Regolament għandhom jiġu indikati għallinqas fl-ilsien jew ilsna tal-Istat Membru li fih isir il-bejgħ bl-imnut jew kwalunkwe użu ieħor.
Artikolu 15
Dan ir-Regolament għandu jidħol fis-seħħ fl-20 ta’ Ġunju 1991. Għandu japplika mill-1 ta’ Lulju 1991. Iżda, sal-31 ta’ Diċembru 1991 operaturi jistgħu jippakkjaw prodotti koperti b’dan ir-Regolament f’materjal tal-ippakkjar li jġorr indikazzjonijiet li għalihom hemm provdut fil-Komunità jew leġislazzjoni nazzjonali applikabbli qabel id-dħul fis-seħħ ta’ dan ir-Regolament. Dawn il-prodotti jistgħu imbagħad jiġu mpoġġija fis-suq sal-31 ta’ Diċembru 1992.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fil-5 ta’ Ġunju 1991.